**Διαδρομή: «Πείνα και επιβίωση»**

**ΣΤΑΣΗ 1: ΠΑΛΑΙΑ**

**1.**

Βρισκόμαστε μπροστά στο Μουσείο της Πόλης, στην εμπορική συνοικία του Βόλου, τα Παλαιά. Από εδώ θα ξεκινήσουμε την περιήγησή μας στην πόλη και την Ιστορία της μέσα από τις μαρτυρίες των κατοίκων της. Η Κατίνα, ο Μιχάλης, ο Κώστας, ο Δημήτρης και ο Γιώργος ήταν παιδιά, σαν και εσάς, όταν οι Ιταλοί και οι Γερμανοί εισέβαλαν στη χώρα μας. Τι σήμαινε η Κατοχή για αυτούς; Πώς επηρέασε την καθημερινότητά τους; Πώς επιβίωσαν τα δύσκολα αυτά χρόνια; Μέσα από τις αφηγήσεις τους θα προσπαθήσουμε να δούμε την Ιστορία με τα δικά τους μάτια και να συνδέσουμε τις εμπειρίες τους με όσα μαθαίνουμε στα σχολικά βιβλία.

Ας ξεκινήσουμε λοιπόν.

Εδώ που στεκόμαστε ήταν το πρώτο στέκι της μαύρης αγοράς, της ανταλλαγής δηλαδή προϊόντων είδος με είδος που αναπτύχθηκε στην Κατοχή. Μέσα από την παραστατική μαρτυρία της 10χρονης τότε προσφυγοπούλας Κατίνας Ρουμελιώτου-Νιτσιάκου παρακολουθούμε την αγωνία της να εξασφαλίσει τα προς το ζην στην πείνα της Κατοχής. Πατήστε το 2.

**2.**

**Θέμα: Μαύρη Αγορά**

**Αφηγήτρια: Κατίνα Ρουμελιώτου - Νιτσιάκου**

Έτρεχα στη μαύρη αγορά. Ήτανε κάτω στο Βόλο στα Παλαιά, εκεί που ναι τώρα, τα αρχαία. Ακριβώς. Εκεί. Εκεί ήταν. Έπαιρνα το γαϊδουράκι, καβαλούσα, είχε και ένα καρφί ο μπαμπάς μου, το κανα έτσι και γω και έτρεχε το γαϊδουράκι, πήγαινα. Και έλεγε ο καημένος ο μπαμπάς μου, πώς θα ζήσουμε, τι θα κάνουμε! Πήγαινε στην αγορά. Τι έκανε; Φέρνανε τα μήλα, φέρνανε κάστανα, αυτά διάφορα που φέρνανε. Η μαύρη αγορά είχε απ’ όλα Ταπ, ταπ…πήγαινες κρυφά λεφτά και έπαιρνες ζάχαρη. Άμα είχες λεφτά, λίρες, που να τα βρίσκαμε εμείς! Αυτοί που ‘χανε λίρες, και είχανε λεφτά παίρναν τη ζάχαρη, το σαπούνι… Εμάς μας είχε κυριεύσει η ψείρα… Είχαν ορισμένα τσουβάλια, έτσι, όσπρια, τέτοια. Ζάχαρη και τέτοια, δε τα βλέπαμε. Δεν τα βλέπαμε αυτά. Λέγανε μαύρη αγορά αλλά δε τα βλέπαμε. Βλέπαμε φρούτα που πουλούσαν. Εμπόριο. Και πήγαινα και έλεγε ο πατέρας μου «Πόσο τα ‘ χεις μάστορα αυτά, τα ροδάκινα, τα φρούτα;» « Τόσο». Ε! Έκανε τον αγοραστή, να πάρει για μανάβικο. Άμα δεν έκλεβε θα πεθαίναμε όλοι. Άρπαγε, το πέταγε στη τσάντα. Πήγαινε πιο πέρα, έπαιρνε ένα αχλάδι. Το πέταγε στην τσάντα. Γέμιζε ένα ντουρβά και … τον έκρυβε. Και ‘ρχόταν, μου δινε τον ντουρβά και έλεγε «Φύγε παιδί μου». Ο πατέρας μου, πήγαινε μέχρι την αγορά. Είχε συνέλθει μετά. Και έλεγε «πήγαινε». Και πήγαινα επάνω, στ’ αμπελάκι που μέναμε, μετά το καλοκαιράκι, και τρώγαμε.

**ΣΤΑΣΗ 2: Θουκυδίδου**

**3.**

Προχωρώντας παράλληλα με τις γραμμές φτάνουμε στην άλλη πλευρά του σιδηροδρομικού σταθμού, στην οδό Θουκυδίδου. Εκεί ήταν το κέντρο της μαύρης αγοράς στην οποία αναφέρεται η μαρτυρία του Μιχάλη Μπάστα που θα ακούσουμε σε λίγο. Ο Μιχάλης γνώριζε τη συνοικία αυτή, γνωστή ως «τα γύφτικα», σαν την τσέπη του. Εδώ, κοντά στο σταθμό του τρένου, αγρότες από τη Θεσσαλία και ελαιοπαραγωγοί από το Πήλιο αντάλλασσαν λάδι με σιτάρι και άλλα προϊόντα, ενώ οι κάτοικοι των πόλεων έφερναν ρουχισμό και κοσμήματα για να πάρουν λίγα τρόφιμα. Πολλές ήταν οι περιουσίες που άλλαξαν χέρια.

Θα πρέπει όμως να διακρίνουμε τους μεγαλομαυραγορίτες που αποκόμισαν τεράστια κέρδη και όσους αντάλλασσαν αγαθά και προϊόντα για να επιβιώσουν. Πατάμε το 4 για να ακούσουμε τη μαρτυρία. Μετά κατευθυνόμαστε στην πλατεία Ρήγα Φεραίου για την τρίτη στάση μας.

**4.**

**Θέμα: Πείνα και μαύρη αγορά στην Κατοχή**

**Αφηγητής: Μιχάλης Μπάστας**

Όταν πλέον άρχισε να υπάρχει έλλειψη τροφίμων, ο κόσμος από ένστικτο ξαναγύρισε στην ανταλλακτική οικονομία, θα το πω τώρα έτσι. Γιατί: ερχόταν το τρενάκι του Πηλίου κι έφερνε ό, τι παρήγαγε το Πήλιο ‒ελιές, λάδι, φρούτα, λαχανικά‒ στο σταθμό, κι ερχόταν και το τρένο από τη Θεσσαλία ‒Τρίκαλα, Καρδίτσα, Σοφάδες, Μαγούλα, Βελεστίνο κι όλα αυτά‒ κι έφερνε σιτηρά, φασόλια, γυφτοφάσουλα, ρεβίθια, φακές και τα λοιπά.· Μπροστά λοιπόν από τον σταθμό, που είπαμε ο πρώτος δρόμος λέγεται Παπαδιαμάντη, ήταν μια γωνία απ’ το σπίτι μου κι απ’ την ταβέρνα μας, η οδός Κρίτση ή Θουκυδίδη. Είναι η κεντρική οδός που όταν βγεις τώρα απ’ το σταθμό, που ‘ναι ένα περίπτερο εκεί κι έχει την μπάρα, αυτός ο δρόμος λέγεται Κρίτση και Θουκυδίδη. Εκεί λοιπόν από τον σταθμό απ’ έξω, από την Παπαδιαμάντη μέχρι τη 2ας Νοεμβρίου, που μεσολαβούσαν τρεις δρόμοι, Θρακών, Ορφανοτροφείου και δευτέρας Νοεμβρίου, στη δεξιά πλευρά άφηναν τα τρόφιμά τους εκτεθειμένα στο πεζοδρόμιο οι Πηλιορείτες και απέναντι οι του κάμπου, οι καμπίσιοι. Και γινόταν ανταλλακτική οικονομία. Θα σου δώσω λάδι θα μου δώσεις γυφτοφάσουλα τόσα και τα λοιπά, κι άρχισε εκεί να γίνεται η μαύρη αγορά. Εκεί πουλιόντουσαν τα πράγματα, εκεί θα μπορούσες να βρεις αρβύλες, μπορούσες να βρεις χιτώνια, μπορούσες να βρεις τρόφιμα, μπορούσες να βρεις οτιδήποτε μπορούσε να υπάρχει για να το ζητήσει και να το καταναλώσει ο άνθρωπος. Εκεί έγινε η πρώτη μαύρη αγορά.

**ΣΤΑΣΗ 3: ΡΗΓΑ ΦΕΡΑΙΟΥ**

**5.**

Με την εισβολή τους στη χώρα μας οι κατακτητές άρχισαν να επιτάσσουν τρόφιμα και άλλα προϊόντα για τις ανάγκες του στρατού τους. Σύντομα εμφανίστηκαν οι πρώτες ελλείψεις στην αγορά ενώ τα χαρτονομίσματα έγιναν κουρελόχαρτα. Οι κάτοικοι των πόλεων βίωσαν στερήσεις ενώ υπήρξαν και θάνατοι από την πείνα. Ο μεγάλος λιμός κορυφώθηκε το χειμώνα του 1941-42. Υπολογίζεται ότι στο Βόλο πέθαναν 1.624 άτομα, κυρίως άνδρες, εργάτες, πρόσφυγες αλλά και γυναίκες και παιδιά, ιδίως βρέφη. Η Κατίνα Ρουμελιώτου–Νιτσιάκου, αν και παιδί, αναλαμβάνει και αυτή μεγάλες ευθύνες για την επιβίωση της οικογένειάς της. Ο λίγο μεγαλύτερός της Δημήτρης Τσιλιβίδης, γιος μιας ντόπιας οικογένειας εμπόρων, μας μιλά για το θάνατο από την πείνα δύο Εβραίων που είχαν ένα μικρό μαγαζί δίπλα σε αυτό του πατέρα του. Πατήστε το 6 και το 7 για να τους ακούσετε.

**6.**

**Θέμα: Τακτικές επιβίωσης στην Κατοχή**

**Αφηγήτρια: Κατίνα Ρουμελιώτου - Νιτσάκου**

Μετά, η πείνα δυνάμωσε πάρα πολύ. Ό,τι μπορούσα έφερνα. Έπαιρνα ένα κομματάκι πασπαλόπιτα, το μοιραζόμασταν εδώ. Ο πατέρας μου ήταν άρρωστος… εγώ με τη μεγάλη… τη μέρα πουλούσα τα παστέλια και μετά πηγαίναμε εδώ σε κάτι χωράφια είχε ροδιές, είχε αμπέλια στη Λάμια είχε αμπέλια, τώρα τα χαλάσανε. Αμπέλια, πηγαίναμε με τα πόδια, και κλε… παίρναμε σταφύλια και τα πουλούσαμε στο Φαρδύ. Τα πουλούσαμε, μανάβικο. Έτσι. Ότι βρίσκαμε, ρόδια, σταφύλια, παίρναμε και τα πουλούσαμε και ζούσαμε. Και ζούσαμε και το μπαμπά μας και μεις. Μετά άρχισαν να πεθαίνουνε με πρησμένες κοιλιές

**7.**

**Θέμα: Οι Εβραίοι πεθαίνουν από την πείνα**

**Αφηγητής: Δημήτρης Τσιλιβίδης**

Θυμάμαι δύο Εβραίους, πως πεθάναν δύο Εβραίοι, ήταν τραγικό ! Εκεί στα Παλαιά, σ΄ ένα δρόμο παράλληλο με την Λαρίσης, τώρα πως λέγεται; Φερρών λέγεται; Όχι… όχι, κάπως έτσι … ήτανε κάτι μαγαζιά, νομίζω είναι ακόμα γιατί θεωρούνται διατηρητέα, σε δύο από αυτά, δύο πόρτες δουλεύανε μέσα δύο… ένας …δύο Εβραίοι, ένας πατέρας με το γιο του. Ο γιος του μεγάλος, πενήντα χρονών, ο πατέρας ξέρω γω, εβδομήντα, αυτοί φτιάχναν σκούπες, σκουπάδες εε …και φαίνεται κοιμόντουσαν και μέσα στο μαγαζί. Ο ιδιοκτήτης του μαγαζιού ήταν απ΄ την Ήπειρο φίλος του πατέρα και είχε πει τον πατέρα, τον παρακάλεσε να αναλάβει αυτός να παίρνει τα ενοίκια από αυτούς και να του τα στέλνει, όταν ήρθαν οι Γερμ… ποιος αγόραζε σκούπες; τώρα σιγά μην αγόραζαν σκούπες και βρεθήκαν σε κατάσταση … μια μέρα λοιπόν με στέλνει ο πατέρας μου, μου λέει «πήγαινε εκεί να δεις αν είναι αυτοί μέσα στο μαγαζί». Πήγα λοιπόν και από το… ήταν μισόπορτα, η πόρτα ήταν μισό… μισοανοιχτή και μπόρεσα να δω, τέτοια αθλιότητα δεν είχα ξαναδεί, τέτοια βρωμιά, ένα πράγμα άλλο ! Δύο ανθρώπους μαύρους, άπλυτους προφανώς και έφυγα αμέσως και είπα τον πατέρα μου ότι εκεί είναι, αλλά λέω «ρε πατέρα αυτοί είναι μαύρο χάλι, τι…» , «άστο» λέει «τι να …»

**8.**

Για να αντιμετωπιστεί το οξύ πρόβλημα του λιμού οργανώθηκαν από διάφορους φορείς συσσίτια. Η πρώτη φροντίδα ήταν για τα παιδιά. Εδώ, στην πλατεία Ρήγα Φεραίου, βρίσκονταν οι κατεδαφισμένοι σήμερα οθωμανικοί στρατώνες, όπου είχαν βρει πρόχειρο κατάλυμα οι Μικρασιάτες πρόσφυγες κατά την άφιξή τους στο Βόλο. Η αφήγηση του Μιχάλη Φατσή, Μικρασιάτη από τη Νέα Ιωνία, αναφέρεται στα συσσίτια για παιδιά που γινόντουσαν εκεί από τον Ερυθρό Σταυρό στην Κατοχή αλλά και στην κακοδιαχείριση και τις καταχρήσεις της ξένης βοήθειας, της βοήθειας δηλαδή που ερχόταν από το εξωτερικό σε τρόφιμα και άλλα είδη προς τους πεινασμένους Έλληνες. Σε αυτό αναφέρεται και το σατυρικό τραγούδι που θα ακούσετε μετά τη μαρτυρία. Πατήστε το 9.

**9.**

**Θέμα: Συσσίτια στην Κατοχή**

**Αφηγητής: Μιχάλης Φατσής**

Η δε πείνα, στις φυλακές Ρήγα Φεραίου, δεν υπάρχουνε τώρα, έγιναν συσσίτια και μας φτιάνανε μπιζέλια με τι, με τι λάδι βάζανε τώρα δεν ξέρω, σκουληκιασμένα, γαλέτα, η γαλέτα ξέρετε τι είναι; Ήταν τόσο δα ψωμάκια ξερά, άσπρα ψωμιά ξερά, γιατί να τρώει ο στρατός όταν είναι σε επιχειρήσεις. Αυτή τη γαλέτα είχε σκουληκιάσει και μας τη βράζανε με λίγο λάδι μέσα σε νερό και την κάνανε γιαχνί, παπάρα τη λέγαμε, παπάρα γινότανε, φούσκωνε και γινό... Τα δε σκουλήκια ήτανε από πάνω, απ' το κουτί, την κονσέρβα που πηγαίναμε να μας βάλουνε μια κουταλιά μέσα μεγάλη και είχαμε ένα κουτάλι μαζί μας και πηγαίναμε και τρώγαμε. Ούτε σκουλήκια βγάζαμε, ούτε τίποτα, όπως ήταν τα τρώγαμε όλα. Δεν παθαίναμε τίποτα. Τα δε στομάχια μας αλέθανε σίδερα, τόσο πολύ. Λοιπόν...

**Ποιος οργάνωνε αυτά τα συσσίτια*;***

Ο Ερυθρός Σταυρός. Πατάω ένα κουμπί και βγαίνει μια χοντρή, λέγαμε τραγούδι, και λέει στα παιδάκια "νιξ φαί". Το "νιξ" φαί είναι "όχι", στα γερμανικά το "νιξ", όχι, "νιξ φαί». Θα πάω στο… "Θα πάω να διαμαρτυρηθώ στον Ερυθρό Σταυρό ότι είσαστε συνέταιροι κι οι δυο". Δηλαδή η χοντρή με τον υπεύθυνο του συσσιτίου τα τρώγανε αυτοί και δεν μας ταϊζαν εμάς.

**10.**

Η μαρτυρία που θα ακούσουμε στη συνέχεια, του Μικρασιάτη Κώστα Καϊάφα, 10 ετών στην Κατοχή, αναπαριστά γλαφυρά την πείνα των παιδιών, αλλά και τη σχέση ανάμεσα στους κατακτητές και τον άμαχο πληθυσμό, εν προκειμένω τα παιδιά. Η ανάμνηση αυτή ανατρέπει το στερεότυπο των Γερμανών στρατιωτών ως το «απόλυτο κακό». Πατήστε το 11 για να ακούσετε τη μαρτυρία. Στη συνέχεια κατευθυνθείτε προς το λιμάνι.

**11.**

**Θέμα: Αγώνας για επιβίωση. Γερμανοί δίνουν τρόφιμα σε παιδιά**

**Αφηγητής: Κωνσταντίνος Καϊάφας**

Πάμε στη στρατώνα να μας δώσουν οι Γερμανοί να φάμε, πριν φύγουνε οι Γερμανοί. Ε, πήγαμε 6-7 παιδιά να πούμε, πήγαμε εκεί. Δίπλα στο διοικητήριο είναι ένας λάκκος, που ρίχνανε τα σκουπίδια μέσα. Εγώ μπήκα μέσα στα σκουπίδια κι έψαχνα. Ψάχνω, ψάχνω, βρίσκω ένα κομμάτι κασέρι σαν κι αυτό που 'ναι μούχλα. Τέτοιο. Δίπλα να πούμε ήτανε η βρύση. Βγαίνω απ' όξω να πούμε, πιάνω και το πλένω. Τι 'μασταν; Πιτσιρίκια. Δέκα χρονών, έντεκα... Ε, ήμασταν 6-7 πιτσιρίκια όπως είπα τα ονόματα αυτά έτσι. Πιάνω να κόψω να πούμε να δώσω στο Βαγγέλη, να δώσω στο Νίκο, να δώσω να πούμε στο Γιάννη... Ένας Γερμαναράς, μέχρι εκεί απάνω... Ήτανε Ες Ες, αξιωματικός μεγάλος. [Δείχνει στο στήθος του] Είχε εδώ πέταλο, εδώ πέρα είχε καγκελωτό σταυρό, είχε σαλαμάστρα εδώ πέρα, παρασήματα πολλά εδώ πέρα, σταυρό μαύρο κρεμασμένο, εκεί μπότα, κιλότα αυτή εκεί πέρα... Και παίρνω εγώ να το πιάσω να πούμε να δώσω. Με λέει, "Komm hier", μου λέει. Εγώ δεν τον έδωσα σημασία. Μπήγει μεγάλη φωνή γερμανικά, "Komm", μου λέει. Ε, πήγα κοντά του με το κομμάτι το τυρί, αυτό το σκουληκιασμένο, αυτό το που 'ταν σαν μούχλα. Μού λέει έτσι ακριβώς, το θυμάμαι σαν να είναι τώρα. Μου λέει, "Nichts essen. Αν essen", λέει, "Alles kaput", λέει. "Αν το φάτε", λέει, "όλοι θα πεθάνετε", λέει. Λέει ο Γερμανός το Ες Ες. Μιλάει γλήγορα γερμανικά τα οποία δεν καταλάβαμε και βγαίνει ένας δεκανάκος απ'το Τολ, είχε ανάποδα το γαλόνι, ένα ήτανε, και του μιλάει γλήγορα γερμανικά και μας λέει "Alles komm", λέει. "Ελάτε όλοι", λέει. Και μας πάει στα μαγειρεία (του μίλησε αυτός) και μας βάζει από μια καστανιά φαί ο μάγειρας και είχε καρότα, μπιζέλια, καλαμπόκι, πατάτες, φασόλια ανακατεμένα και από μισή κουραμάνα μαύρο ψωμί. Αυτοί τρώγαν σίκαλη, αυτοί τρώγαν σίκαλη. Ενώ οι Ιταλοί τρώγανε άσπρο, χάσικο, άσπρο ντιπ, είχε μισό κιλό η κάθε ένα, πανιότες τις λέγανε. Και αφού φάγαμε καλά, να πούμε, φάγαμε καλά... Περίμενε να περάσω, να περάσουμε, να δούμε θα τον ευχαριστήσουμε και μόλις περάσαμε από μπροστά του τον κάναμε να πούμε αυτό το [Σκύβει το κεφάλι για ευχαριστώ]

**ΣΤΑΣΗ 4: ΛΙΜΑΝΙ**

**12.**

Βρισκόμαστε στο λιμάνι, το οποίο στην Κατοχή ήταν απαγορευμένη ζώνη για τους Έλληνες, με συρματοπλέγματα και φυλάκια να εμποδίζουν κάθε πρόσβαση σε αυτό. Καθώς τέθηκαν αυστηροί περιορισμοί στην αλιεία, οι κάτοικοι του Βόλου στράφηκαν στα ως τότε περιφρονημένα ψάρια της λίμνης Κάρλα. Τα «καρλιώτικα» έγιναν περιζήτητη τροφή, αρκεί βέβαια να ήξερες να τα μαγειρέψεις σωστά. Πατώντας το 13 ακούμε τη σχετική μαρτυρία του Γιώργου Μεταξά. Στο απόσπασμα 14 ο Δημήτρης Τσιλιβίδης θυμάται ένα δραματικό περιστατικό που φωτίζει την απελπιστική κατάσταση στην οποία η πείνα είχε οδηγήσει τους ανθρώπους. Πολύ σύντομα όμως τον αγώνα για την επιβίωση θα τον αναλάβει η Αντίσταση, όπως θα ακούσετε στο απόσπασμα 15.

**13.**

**Θέμα: Ψάρια από την Κάρλα**

**Αφηγητής: Γιώργος Μεταξάς**

Όλοι είχαμε δυσκολίες, δεν υπήρχε… αλλά είπα ότι τ τον πρώτο χειμώνα, του ’41, αρχίσαμε με τα ψάρια, φύγαν αυτά και β βγήκανε τα καρλιώτικα, αυτά που βλέπετε και τώρα στην αγορά αν πάτε. Από τα μικρά [γελώντας] τα τόσα μέχρι τα μεγάλα, έτσι; Η ήρθανε οι ψαράδες της Κάρλας, αλλάξαν δίχτυα, το απ’ τον Γενάρη κι έπειτα, πήραν άλλα δίχτυα και τα οποία απλώνανε απάνω στη λίμνη και πέφταν τα πουλιά. Πιάνοντο και δεν μπορούσαν να φύγουν [χαμογελώντας] Τα πουλιά αγριοπερίστερα, αγριόκοτες [χαμογελώντας] αγριόχηνες, αγριόπαπιες [γέλια]. Λοιπόν, με τα ψάρια φάγαμε πολύ καιρό. Βέβαια τα ψάρια αυτά επειδή τρώγανε ε το τα τα πουλιά αυτά επειδή… τρώγανε ψάρια, είχαν μια μυρωδιά. Αλλά όποιος ήξερε να το μαγειρέψει, φερ’ ειπείν η θεία μου, η οποία ήξερε απ’ τα ψάρια της Καστοριάς, πως μαγειρεύονται. Έκοβε ε ένα κρεμμύδι ή δύο κρεμμύδια, μεγάλα κρεμμύδια, κοψ’ το και μέσα και μετά βγάλ’ το, ξέρω ’γω... Η α αυτά τα κρεμμύδια κόβαν την ε γεύση. Ε, ρίξε και ντομάτα και είσαι… φίνος. Μετά είχαμε, το ’42, άφθονα φρούτα! [χαμογελώντας] Φάγαμε, αν φάγαμε πορτοκάλια και… μανταρίνια και μήλα και κυδώνια …!

**14.**

**Θέμα: Καυγάς για ψάρια/Εβραίος πεινασμένος**

**Αφηγητής: Δημήτρης Τσιλιβίδης**

Μια μέρα λοιπόν, αυτό είναι από τα τραγικότερα που έχω δει στη Κατοχή εκτός από τους σκοτωμούς, γιατί υπήρχαν και άλλα, είχα πάει στην εκκλησία της Μεταμορφώσεως και μετά τη λειτουργία είχα τη συνήθεια να πηγαίνω στα ψαράδικα, τα οποία ήταν τότε εδώ, που είναι το ουζερί «Ναυτιλία» , στην… στην παραλία, στην αρχή της παραλίας από το Τελωνείο, ήταν εκεί τα ψαράδικα και μ΄ άρεσε να βλέπω τα ψάρια έτσι, στους πάγκους, οπότε τη στιγμή, εκείνη την  Κυριακή έρχεται ένα αυτό, αυτοκίνητο, τι ήταν, κάρο ήταν, με ένα αυτό… κοφίνες μεγάλες από καλάμια και έφερνε από την Κάρλα ψάρια, καρλιώτικα που τα λέγαμε, τα καρλιώτικα ήταν τέτοια, υπήρχαν και κάτι τέτοια, μικρά. Και αυτοί όπως τα ξεφορτώναν, αυτά τα μικρά τα οποία τα λέγανε… δεν μου ΄ρχεται, θα το θυμηθώ, όπως ήταν η καλαμιά στο καλάθι που πλέκει, χώνονταν ανάμεσα στα καλάμια και σφήνωναν, τώρα οι ψαράδες, όσα έμεναν εκεί, έμεναν ! Ξαφνικά βλέπω τον Εβραίο, τον υιό, να έρχεται προς το σημείο που ήταν τα άδεια καλάθια και μ΄ ένα μουγκρητό ζώου να σκύβει στο καλάθι και να προσπαθεί να αποσπάσει ανάμεσα από τις δύο καλαμιές, όπως ήταν πλεγμένο το καλάθι, που ήταν ένα ψαράκι και να το τρώει ζωντανό, ματώνο… ματώνοντας τα χέρια του όπως ήταν απ΄ τα καλάμια τα κοφτερά … δεν θα ξεχάσω αυτό το πραγματικά τραγικό θέαμα ενός άντρα, ήταν και ένας ψηλός αυτός, και να… να… να τρώει, εμείς οι άλλοι κοιτούσαμε, τι να… τι μπορούσαμε να κάνουμε … Βεβαίως πεθάναν και οι δύο από την πείνα άλλωστε θα πέθαιναν από τους Γερμανούς μετά, αλλά πρόλαβε και τους πήρε ο Θεός νωρίτερα …

**15.**

Καθώς ο αγώνας για την επιβίωση γινόταν όλο και πιο δύσκολος οι κάτοικοι της πόλης κατάλαβαν ότι θα πρέπει να αντιμετωπίσουν συλλογικά και οργανωμένα το ζήτημα της επιβίωσής τους. Οι οργανώσεις της Αντίστασης έδωσαν προτεραιότητα στη μάχη για τη ζωή, τη διεκδίκηση τροφίμων και πληρωμής σε είδος για να σωθεί ο λαός από την πείνα.